ການ​ຢຸດ​ຍິງຊົ່ວຄາວ​ ​ແຕກ​ຫັກລົງ ຫລັງຈາກ ທະຫານອິສຣາ​ແອ​ລ ຖືກຈັບໄປ (ວີດີໂອ/ສະໄລດ໌)
ຫລັງ​ຈາກ​ທະຫານຂອງຕົນ ​ໄດ້​ຖືກ​ຈັບ​ໄປ​ໄດ້ບໍ່ດົນ ອິສຣາ​ແອ​ລກໍ​​ເລີ່້ມ​ໂຈມຕີ​ຄືນ​ໃໝ່ ​ໃນ​ເຂດ​ກາຊາ ບ່ອນ​ທີ່​​ເຈົ້າ​ໜ້າ​ທີ່​ທ້ອງ​ຖິ່ນກ່າວ​ວ່າ ມີ​ຊາວ​ປາ​ແລ​ສ​ໄຕນ໌ ຢ່າງ​ນ້ອຍ 27 ຄົນ ຖືກສັງຫານ.
ກອງທັບຂອງອິສຣາແອລ ກ່າວວ່າ ທະຫານຄົນນຶ່ງຂອງຕົນອາດ ໄດ້ຖືກພວກຮາມັສຈັບໄປ ໃນເຂດກາຊາ ບ່ອນທີ່ການຢຸດຍິງຊົ່ວ ຄາວ ໄດ້ແຕກຫັກລົງ ພຽງບໍ່ເທົ່າໃດຊົ່ວໂມງ ຫຼັງຈາກໄດ້ເລີ້ມຂຶ້ນ ໃນວັນສຸກມື້ນີ້ ສື່ຂອງອິສຣາແອລ ໄດ້ອ້າງ ຄຳເວົ້າຂອງເຈົ້າໜ້າທີ່ທະຫານ  ທີ່ກ່າວວ່າ ການລັກພາຕົວທີ່ວ່ານີ້ ມີຂຶ້ນໃນເມືອງ Rafah ທາງພາກໃຕ້ຂອງເຂດກາຊາໃນເວລາ ປະມານ 9 ໂມງເຄິ່ງ ເຊົ້າວັນສຸກມື້ນີ້ ຕາມເວລາທ້ອງຖິ່ນ ຄືປະມານນຶ່ງຊົ່ວໂມງເຄິ່ງ ຫຼັງຈາກການຢຸດຍິງເພື່ອມະນຸດສະທຳ ໄດ້ມີຜົນບັງຄັບໃຊ້ ລະຫວ່າງອິສຣາແອລ ແລະປາແລສໄຕນ໌ ສື່ບໍ່ໄດ້ໃຫ້ລາຍລະອຽດເພີ່ມຕື່ມ ກ່ຽວກັບເຫດການດັ່ງກ່າວ ໃນເວລາບໍ່ດົນ ຫລັງຈາກເວລາທີ່ ອິສຣາແອລກ່າວວ່າ ທະຫານອິສຣາແອລໄດ້ຖືກຈັບໄປນັ້ນ ອິສຣາແອລກໍໄດ້ເລີ່ມໂຈມຕີຄືນໃໝ່ ໃນພາກໃຕ້ຂອງເຂດກາຊາ ບ່ອນທີ່ທາງເຈົ້າໜ້າທີ່ທ້ອງຖິ່ນກ່າວວ່າ ມີຊາວປາແລສໄຕນ໌ ຢ່າງນ້ອຍ 27 ຄົນ ຖືກສັງຫານ ແລະພວກຮາມັສກໍໄດ້ເລີ່ມຍິງຈະຫຼວດເຂົ້າໃສ່ພາກໃຕ້ຂອງອິສຣາແອ ລອີກ ຫ້ອງການຂອງນາຍົກລັດຖະມົນຕີຂອງອິສຣາແອລ ທ່ານ Benjamin Netanyahu ໄດ້ອອກ ຖະແຫຼງການ ຖິ້ມໂທດໃສ່ກຸ່ມຮາມັສໃນເຂດກາຊາ ວ່າ ເປັນຝ່າຍລະເມີດຢ່າງເປີດແປນ  ອັນທີ່ຄວນຈະເປັນການຢຸດຍິງຊົ່ວຄາວເພື່ອມະນຸດສະທຳ  ໄລຍະ 3 ມື້ນັ້ນ ສື່ຂອງ ອິສຣາແອລ  ລາຍງານວ່າ ການຢຸດຍິງຊົ່ວຄາວດັ່ງກ່າວນີ້ ແມ່ນໄດ້ຈົບລົງ ແລະກອງທັບ ອິສຣາແອລ ກໍໄດ້ເລີ້ມທຳການໂຈມຕີຄືນໃໝ່ ໃນເຂດກາຊາແລ້ວ